1,760 จุด (เปลี่ยน)
*ภาวะตลาดหุ้นยังหกคะเมนตีลังกาเล่นท่ายาก ทำเอากระดานหุ้นรายเล็กรายใหญ่ล้มระเนระนาดเพราะอาการสวิงขึ้นๆ ลงๆ แบบเอาแน่เอานอนไม่ได้ ล่าสุดลงมาปิดที่ 1,775.37 จุด ลบไป 3.53 จุด หรือ 0.20% ด้วยมูลค่า 7.25 หมื่นล้านบาท การที่ดัชนีปรับตัวลงแรงๆ ด้วยแรงขายแบบเอาเป็นเอาตายลงไปทำจุดต่ำสุดระหว่างวันที่ 1,761.63 จุดทำให้ “โมนิก้า” ต้องหันมาจับตาแนวรับสำคัญ 1,760 จุดไม่ให้คลาดสายตาเพราะหากดัชนีลงมาต่ำกว่าจุดนี้แล้วเท่ากับว่าถึงเวลาเปลี่ยนเทรนด์การลงทุนแล้วล่ะคุณพี่หมื่นเจ้าขา
12 มี.ค. 2561

เจาะกระดาน : โมนิก้าและทีมงาน
*ภาวะตลาดหุ้นยังหกคะเมนตีลังกาเล่นท่ายาก ทำเอากระดานหุ้นรายเล็กรายใหญ่ล้มระเนระนาดเพราะอาการสวิงขึ้นๆ ลงๆ แบบเอาแน่เอานอนไม่ได้ ล่าสุดลงมาปิดที่ 1,775.37 จุด ลบไป 3.53 จุด หรือ 0.20% ด้วยมูลค่า 7.25 หมื่นล้านบาท การที่ดัชนีปรับตัวลงแรงๆ ด้วยแรงขายแบบเอาเป็นเอาตายลงไปทำจุดต่ำสุดระหว่างวันที่ 1,761.63 จุดทำให้ “โมนิก้า” ต้องหันมาจับตาแนวรับสำคัญ 1,760 จุดไม่ให้คลาดสายตาเพราะหากดัชนีลงมาต่ำกว่าจุดนี้แล้วเท่ากับว่าถึงเวลาเปลี่ยนเทรนด์การลงทุนแล้วล่ะคุณพี่หมื่นเจ้าขา
*การซื้อขายรายกลุ่มเมื่อวันศุกร์ที่ผ่านมาเป็นสิ่งที่ทำให้ “โมนิก้า” รู้สึกตื่นเต้นขึ้นมาสักหน่อย เพราะได้เห็นการเข้าเก็บหุ้นไทยของฝรั่งหัวทองที่กลับมาซื้อหุ้นเกือบ 3 พันล้านบาทจากที่เคยเทขายทั้งหนักทั้งเบามาตั้งแต่ต้นปี ฟากรายย่อยเป็นฝ่ายเทกระจาดออกมา 1.30 พันล้านบาท สิ่งที่ได้เห็นช่วงภาวะตลาดขาลงคือกลุ่มผู้หวังดีประสงส์ร้ายที่แอบเนียนขายหุ้นแบบเบาๆ แค่ 700 ล้านบาทเท่านั้นเอ๊งงงง
*ส่วนปัจจัยชัดเจนที่สุดตัวถ่วงดัชนี คงเป็นการแกว่งตัวอย่างน่าหวาดเสียวของหุ้นพลังงานทางเลือกทั้งไซส์เล็กไซส์ใหญ่ที่ถูกลากลงมากองแน่นิ่ง เหมือนถูกล้มกระดานอย่างไงอย่างงั้น “โมนิก้า” มองว่านี่เป็นการออกของของรายใหญ่ใจถึง อาศัยช่วงจังหวะฉกฉวยทำกำไรช่วงตลาดขาลง เห็นได้จากแรงเทขายที่พรั่งพรูออกมาล็อตใหญ่แบบนับครั้งไม่ถ้วน เดี๊ยนบอกตามตรงว่าดูไม่จืดเลยสักตัวเจ้าค่ะ
*อย่างในรายของ GULF ถูกเทขายหนักแบบไม่ดูดำดูดีตั้งแต่เปิดการซื้อขาย จนราคาลงไปต่ำสุดที่ 63.75 บาท คิดเป็นการปรับตัวลง 13% แต่ในระหว่างวันยังได้เห็นแรงซื้อกลับเข้ามาอย่างต่อเนื่องถึงได้เห็นอาการพยายามถีบตัวขึ้นมาจากจุดต่ำสุด ตีตื้นช่วงท้ายตลาดมาปิดที่ระดับ 67.50 บาท ลบไป 4.50 บาท หรือลบไป 6.25% ด้วยมูลค่า 2.22 พันล้านบาท ถือเป็นโมเมนตั้มที่ดีของหุ้นว่ายังมีคนคอยรับไม้ต่ออยู่ยังไงล่ะเจ้าคะ
*อีกรายที่ “โมนิก้า” ต้องโฟกัสคงเป็น EA แม้จะยังมีปัจจัยพื้นฐานอัดแน่นด้วยแผนธุรกิจในอนาคตเต็มเปี่ยม แต่ก็ถูกถล่มขายแบบไม่ยั้ง จนได้เห็นราคาลงมาปิดที่ 45.50 บาท ลบไป 4 บาทหรือลบไป 8.08% ด้วยมูลค่า 9.16 พันล้านบาท การร่วงลงมาครั้งนี้ถือว่ามีนัยสำคัญเพราะราคาหุ้นหลุดบริเวณเส้น 200 วันสัญญานเทคนิคบ่งบอกว่าอาการน่าเป็นห่วงยังไงล่ะเจ้าคะ
*ร่ายยาวถึงหุ้นกลุ่มพลังงานยาวเป็นหางว่าว เพื่อไม่ให้เป็นการนั่งเทียนเขียนข่าวคงต้องต่อสายตรงไปยังเหล่าผู้รู้ลึกรู้จริง แต่กลับทำให้ “เดี๊ยน” ถึงกับต้องเอามือกุมขมับเพราะเหล่าผู้รู้จริงที่ก่อนหน้านี้ทำตัวเป็นนกรู้ขาอวยแต่พอรูปเกมพลิกกลับไม่มีใครปริปาก หรือแม้แต่จะกล้าให้ความเห็นว่าราคาหุ้นพลังงานทางเลือกที่ร่วงแรงเหมือนโดน “มนต์กฤษณะกาลี” มันเกิดจากอะไรกันแน่ บอกได้แต่เพียงว่าราคาหุ้นวิ่งเกินพื้นฐานไปแล้ว….แต่เอ๊ะ! วันก่อนยังเห็นออกมาเชียร์กันแบบสุดลิ่มทิ่มประตูกันอยู่แท้ๆ เลยเชียว!
*เปลี่ยนประเด็นมาดูอะไรน่าสนใจกันบ้าง ก่อนที่จะพามิตรรักแฟนเพลงอารมณ์เสียไปมากกว่านี้กับในรายของหุ้นไม่อิงกลุ่มอย่าง SUPER สามารถประคองตัวบวกในสถานการณ์ย่ำแย่ของหุ้นพลังงานทดแทนหลังจาก “พี่จอม” ออกมาย้ำหัวหมุดว่าการออกหุ้นกู้ 3.60 หมื่นล้านบาทครั้งนี้จะนำไปใช้หนี้แบงก์ได้ทั้งหมด พ่วงด้วยแผนตั้งกองอินฟราฯที่ปล่อยให้รอเสียตั้งนานเริ่มคืบ! ประโคมข่าวกันขนาดนี้ถึงได้เห็นราคาหุ้นมาปิดที่ 1 บาท บวกไป 0.01 บาท หรือ 1.01% ด้วยมูลค่า 63 ล้านบาทยังไงล่ะเจ้าคะ
*นาทีนี้ใครไม่ดู “บุพเพสันนิวาส” เดี๊ยนขอบอกว่าเชยมากเพราะกระแสเขาแรงสุดๆ ฮิตกันทั่วบ้านทั่วเมืองลงจอแค่ 5 ตอนก็ส่งเรทติ้งทะยานสู่ระดับ 11.4% เข้าไปแล้ว แถมยังมีผลทางจิตวิทยากับราคาหุ้น BEC ให้วิ่งสวนกระแสมาปิดที่ 12.10 บาท บวกไป 0.70 บาท หรือขึ้นไป 6.14% ด้วยมูลค่า 343.13 ล้านบาท แต่อย่างที่เกริ่นไว้ว่าถึงแม้ละครจะเรทติ้งทะลุจอก็อาจจะส่งผลดีต่อราคาหุ้นแค่เพียงจิตวิทยาในระยะสั้นๆ เท่านั้น เพราะเห็นๆ กันอยู่ว่าผลงานไตรมาส 4 ปี 2560 ยังขาดทุนอ่วมแถมด้วยคู่แข่งมากหน้าหลายตาเข้ามาเบียดจนหายใจรดต้นคอ “ออเจ้า” ท่านใดคิดลองของก็อยากให้ไตร่ตรองกันให้ดี เดี๋ยวจะหาว่าข้าไม่เตือนนะเจ้าคะ
*ตบท้ายกันที่หุ้นนอกกระแสอย่าง AYUD ที่จู่ๆ ก็ผุดบวกมา 7 วันติดต่อกัน จนล่าสุดราคาหุ้นขึ้นมาปิดที่ 54 บาท บวกไป 2.50 บาท หรือขึ้นไป 4.85% ด้วยมูลค่า 116.42 ล้านบาท เห็นการวิ่งขึ้นมาแบบนี้แล้วรู้สึกเสียวไส้อย่างบอกไม่ถูก เพราะสัญญาณทางเทคนิคบ่งบอกอย่างชัดเจนว่าเข้าเขตซื้อมากเกินไป งานนี้ “โมนิก้า” ขอเตือนเหล่าเม่าปีกอ่อนว่าหากคิดจะเล่นกับไฟให้เก็บปีกเอาไว้สักหน่อย เพราะถ้าพลาดปีกหลุดขึ้นมาเมื่อไหร่จะกระโดดหนีไม่ทันเอานะเจ้าคะ…อิอิ